Troels Lund Poulsen har fået en masse gratis koncertbilletter i strid med reglerne, vurderer professor, der kalder det en 'skærpende omstændighed', at V-politikeren har udpeget storsponsor til vellønnet post

Venstres Troels Lund Poulsen griber sjældent i egen lomme, når han skal se nogle af verdens største bands.

Beskæftigelsesministeren har nemlig siden januar 2017 fået 20 billetter gratis til ti eftertragtede koncerter i sin egenskab af minister.

Det viser Ekstra Bladets gennemgang af gaver og officielle arrangementer i den såkaldte åbenhedsordning.

Samlet lyder prisen for koncertbilletterne på op til 20.000 kroner – dertil kommer værdien af eventuel vip-forplejning i forbindelse med arrangementerne.

I strid med reglerne

De mange koncerter er i strid med reglerne, vurderer Sten Bønsing, professor i forvaltningsret ved Aalborg Universitet.

– Umiddelbart er det svært at se, hvad det tjenstlige eller repræsentative formål for beskæftigelsesministeren er ved at deltage i så mange koncerter, siger Sten Bønsing.

– Det virker ikke umiddelbart som om, det er inden for reglerne for modtagelse af gaver, vurderer han.

Troels Lund Poulsen er regeringens absolut mest musikglade minister på andres regning. De 21 andre ministre har i gennemsnit været til lidt over en koncert hver.

Beskæftigelsesministerens gratis glæder tæller blandt andre store navne såsom Rolling Stones, Metallica og senest Depeche Mode i Royal Arena i København 9. januar i år.

Troels Lund Poulsen glæder sig til en gratis koncert med Metallica i Royal Arena 3. februar 2017. Privatfoto

Udpegede personligt

Både Metallica og Depeche Mode blev betalt af hotelvirksomheden BC Hospitality Group, som sammenlagt har givet Troels Lund Poulsen otte ud af de 20 gratis koncertbilletter siden februar 2017.

Troels Lund Poulsen og direktøren i BC Hospitality Group, Allan Agerholm, er da heller ikke fremmede for hinanden.

Som erhvervsminister udpegede Venstre-manden personligt hoteldirektøren som formand for VisitDenmarks bestyrelse. Allan Agerholm skulle dermed stå i spidsen for at markedsføre Danmark i tre år fra 2016-2018, hvilket giver et årligt honorar på 300.000 kr.

Om dette siger Sten Bønsing:

– Troels Lund Poulsens personlige udpegning af hoteldirektøren er et element i vurderingen af grovheden, og det vil være en skærpende omstændighed, der taler for, at det er et grovere tilfælde, lyder det fra professoren.

Vip-adgang

BC Hospitality Group har som partner i Royal Arena adgang til vip-billetter til koncerter.

Med disse kan man entrere den ’eksklusive vip-etage’ med egen indgang, hvor der kan vælges mellem flere forskellige menuer i vip-restauranten, og hvor man kan sætte sig i særligt komfortable vip-sæder under koncerten.

Det er ikke umiddelbart muligt for offentligheden at købe vip-billetter, hvorfor billetternes præcise værdi ikke kan fastslås.

Men almindelige danskere skulle samlet betale op til 8030 kroner for otte billetter til de koncerter, som Troels Lund Poulsen er blevet inviteret til af BC Hospitality Group.

Troels Lund: Jeg deltager i bred vifte af begivenheder

Troels Lund Poulsen kan ikke se noget problem i, at han har fået de mange gratis koncertbilletter:

’Jeg lægger vægt på at deltage i en bred vifte af begivenheder i hele landet, hvor jeg mere uformelt får mulighed for at drøfte aktuelle ting med den kommune, organisation eller virksomhed, der har inviteret mig – og ved koncerterne naturligvis også høre noget godt musik’, lyder det fra ministeren i et skriftligt svar.

Han afviser samtidig, at der er en sammenhæng mellem udpegelsen af Allan Agerholm til formand for VisitDenmark og de gratis billetter:

’Arrangementer, hvor der kan indgå en koncert, har selvfølgelig på ingen måde indflydelse på, hvem jeg udpeger til diverse poster.’

Helt sædvanligt

Fra Allan Agerholms side lyder det, at det er ’en helt sædvanlig fremgangsmåde blandt virksomheder’ at invitere gæster til sådanne arrangementer.

’Det eneste, der forventes af disse gæster, er en hyggelig aften i godt selskab’, lyder det i en mail fra Agerholm, som han kræver refereret af Ekstra Bladet i dens fulde længde, selvom han ikke svarer på de konkrete spørgsmål til sagen.

Da Ekstra Bladet i en opfølgende mail stiller spørgsmål til sammenhængen mellem billetterne og bestyrelsesposten i VisitDenmark, skærper Allan Agerholm tonen.

Han kalder dette en ’falsk modsætning’ og slår fast over for Ekstra Bladets journalist:

’Enhver insinuation/vinkling fra din side om uredelighed vil således for det første være ubegrundet og forkert og dertil injurierende. Det er i så fald dig – og ikke os – der ikke respekterer lovgivningen.’